ဢုတ်တရႃဝိမႃၼဝတ်ထု၊ ၼၢင်းၽီ ငဝ်းတူဝ်လႅင်း



15-ဢုတ်တရႃဝိမႃၼဝတ်ထု၊ ၼၢင်းၽီ ငဝ်းတူဝ်လႅင်း
 124။ ၼၢင်းၽီ မိူၼ်ၼင်ႇလၢဝ်မႃမွင်း ႁိူဝ်ႈႁိူင်းလႅင်းပိူင်း ၵူႈပႃႈၵူႈၽၢႆႇၼင်ႇၼၼ် ငဝ်းတူဝ်မႂ်း ၼၢင်း ဢၼ်လီႁၢၼ်ႉၸႂ်ၼႃႇၼၼ်ႉၵေႃႈ ႁိူဝ်ႈႁိူင်းပိူင်းလႅင်းၵႂႃႇ ၵူႈပႃႈၵူႈတၢင်းဝႆႉယူႇယဝ်ႉ။
 125။ ၵွပ်ႈပိူဝ်ႈ ၵုသူဝ်ႇဢၼ်လႂ်သေ မႂ်းလႆႈမီး ဢူဢၢႆသၢႆငဝ်းႁိူဝ်ႈလႅင်းၼင်ႇၼႆၼေႃး။ ၵွပ်ႈပိူဝ်ႈ ၵုသူဝ်ႇသင်လႄႈ တမ်ႈတီႈၼႆႈ မႂ်းၼၢင်းမႃးလႆႈၽွၼ်းလီ တဵမ်ထူၼ်ႈၼေႃး။ ယွၼ်ႉပိူဝ်ႈ ၵုသူဝ်ႇသင်သေ မႂ်းၼၢင်းမႃးလႆႈပူၺ်ႈၽီ တၼ်းၸႂ်ၼင်ႇၼႆၼေႃး။
 126။ ၼၢင်းၽီ ဢူမုၼ်ၽုင်းယႂ်ႇ ၵဝ်ထၢမ်မႂ်းယူႇယဝ်ႉ။ မိူဝ်ႈပဵၼ်ၵူၼ်းၼၼ်ႉ မႂ်းလႆႈႁဵတ်းၵုသူဝ်ႇ သင်မႃးၼေႃး။ ယွၼ်ႉပိူဝ်ႈ ၵုသူဝ်ႇဢၼ်လႂ်သေ မႃးလႆႈမီး ဢူဢၢႆသၢႆငဝ်းလႅင်းၼင်ႇၼႆၼေႃး။ ယွၼ်ႉပိူဝ်ႈ ၵုသူဝ်ႇသင်သေ ငဝ်းတူဝ်မႂ်းၼၢင်းၵေႃႈ သမ်ႉပေႃး ႁိူဝ်ႈႁိူင်းမၢပ်ႈမိပ်ႈၵႂႃႇ ၵူႈပႃႈၵူႈၽၢႆႇၼေႃး။
 127။ ၵွပ်ႈပိူဝ်ႈ ၸဝ်ႈမွၵ်ႉၵလၢၼ်ႇထၢမ်လွင်ႈတၢင်းမၼ်းလႄႈ ၼၢင်းၽီၵေႃႈ ႁူမ်ႁူမ်ၸူမ်းၸူမ်း  ၸင်ႇၶိုၼ်းတွပ်ႇလၢတ်ႈၼႄ လွင်ႈတၢင်းမၼ်းၵႂႃႇ ၸွမ်းၼင်ႇၶေႃႈထၢမ်ၼၼ်ႉယဝ်ႉ။
 128။ ၶႃႈၼၢင်း ပဵၼ်မႄႈၸဝ်ႈႁိူၼ်းသေတ လွင်ႈသူၺ်ႈၼိင်ႈပိူၼ်ႈ၊ လွင်ႈထီႇၼဵဝ်၊ လွင်ႈၶႄႉ ၶဵင်ႇၵုင်ႇမုၼ်ပိူၼ်ႈၼၼ်ႉ ဢမ်ႇပဵၼ်။ ၶႃႈၼၢင်း ဢမ်ႇဢွၵ်ႇၸႂ်လမ်။ တိုဝ်းၵမ်ႁဵတ်းၸွမ်း ၵၢင်ၸႂ်ၸဝ်ႈၽူဝ် ယဝ်ႉ။ လွင်ႈၵမ်သိၼ်ဢုပုတ်ႉၼၼ်ႉ ဢမ်ႇလိုမ်းသေပွၵ်ႈ။
 129။ ဝၼ်းလိူၼ်မႂ်ႇ လိူၼ်လွင်ႈ သိပ်းသီႇၶမ်ႈလႄႈသင် သိပ်းႁႃႈၶမ်ႈလႄႈသင်၊ ပႅတ်ႇၶမ်ႈလႄႈသင်၊ ဝၼ်းၽိတ်ႈလႄႈသင် ဝၼ်းဢွၵ်ႇသိၼ်လႄႈသင် ၶႃႈၼၢင်းတိုဝ်းၵမ်ႁပ်ႉသိၼ်ပႅတ်ႇဢုပုတ်ႉယဝ်ႉ။
 130။ ထိုဝ်(တိုဝ်းၵမ်)သိၼ်ဢုပုတ်ႉယဝ်ႉ။ ပႂ်ႉပႃးသိၼ်သီႇလ တႃႇသေႇယဝ်ႉ။ ၵွၼ်းထိင်း (တူဝ်လႄႈသူပ်း)ယဝ်ႉ။ ၸႅၵ်ႇၽႄသေ လူႇတၢၼ်းယဝ်ႉ။ (ၵွပ်ႈၵုသူဝ်ႇၼၼ်ႉလႄႈ) ၶႃႈၼၢင်းလႆႈမႃး ယူႇသဝ်း တမ်ႈတီႈ ႁေႃဝိမၢၼ်ႇၼႆႉယဝ်ႉ။
 131။ လွင်ႈဢဝ်တၢႆပိူၼ်ႈၼၼ်ႉ ၶႃႈၼၢင်း ငိူင်ႉဝႄႈယဝ်ႉ။ လွင်ႈလၢတ်ႈၵႂၢမ်း ဢမ်ႇၸိုဝ်ႈဢမ်ႇၸႂ်ႈ လႄႈသင်၊ လွင်ႈလၵ်ႉဢဝ် ၶူဝ်းဢၼ်ၸဝ်ႈပိူၼ်ႈဢမ်ႇပၼ်ၼၼ်ႉလႄႈသင်၊ ၶၢမ်ႈပူၼ်ႉၽူဝ်ၸဝ်ႈၵဝ်ႇသေ လွင်ႈၽိတ်းၽႅၵ်ႇလူၺ်ႈ ၵူၼ်းၸၢႆးတၢင်ႇၵေႃႉၼၼ်ႉလႄႈသင်၊ လွင်ႈၵိၼ်ၼမ်ႉလဝ်ႈၼမ်ႉမဝ်းၼၼ်ႉလႄႈသင် ၶႃႈၼၢင်း ငိူင်ႉဝႄႈၵႆၵႆယဝ်ႉ။
 132။ ၶႃႈၼၢင်း မူၼ်ႈလူၺ်ႈၸွမ်း သိၼ်ႁႃႈသဵၼ်ႈယဝ်ႉ။ လၵ်းလႅမ်ႈၸွမ်း ဢရိယႃႇသတ်ႉၸႃႇ ယဝ်ႉ။ ပဵၼ်ဢုပႃႇသိၵႃႇ မႄႈဢွၵ်ႇမုၼ်ၶမ်းၽြႃး ဢၼ်မီးမၢၵ်ႇတႃႁႃႈပိူင် ဢၼ်မီးၸိုဝ်ႈသဵင်လိုဝ်းလင် ဢၼ်မီးဢလုမ်းဢလၢင်းၼမ်ၼၼ်ႉယဝ်ႉ။
 133။ ဢဝ်လွင်ႈတၢင်း သိၼ်သီႇလၸဝ်ႈၵဝ်ႇသေလႄႈသင်၊ လွင်ႈတၢင်းဢလုမ်းဢလၢင်းၼမ်သေ လႄႈသင် ၶႃႈၼၢင်း မီးတၢင်း ၵုင်ႇမုၼ် ၸိုဝ်ႈသဵင်လိုဝ်းလင်ယဝ်ႉ။ လႆႈၸၢမ်ႇပူၺ်ႈလူၺ်ႈ (ၽွၼ်းလီ) တၢင်းလီၸဝ်ႈၵဝ်ႇယဝ်ႉ။ ဢမ်ႇမီးရေႃးၵႃႇတၢင်းပဵၼ်သင်သေ လႆႈႁွတ်ႈထိုင် တီႈသိူဝ်းသႃႇယဝ်ႉ။
 134။ ယွၼ်ႉပိူဝ်ႈ ၵုသူဝ်ႇၼႃးမုၼ်ဢၼ်ၼၼ်ႉသေ ၶႃႈၼၢင်းၸင်ႇမႃးမီး ငဝ်းတူဝ်ႁိူဝ်ႈလႅင်းပိူင်း ၼင်ႇၼႆယဝ်ႉ။ ၵွပ်ႈၵုသူဝ်ႇၼၼ်ႉသေ တမ်ႈတီႈၼႆႈ လႆႈ(သိူဝ်းသႃႇ)တဵမ်ထူၼ်ႈယဝ်ႉ။ ၵွပ်ႈပိူဝ်ႈ ၵုသူဝ်ႇဢၼ်ၼၼ်ႉလႄႈ ၶႃႈၼၢင်းၸင်ႇလႆႈပူၺ်ႈလီ(ၸီးၸိမ်ႇ)  တင်းသဵင်ႈ ဢၼ်ပဵင်းဢူၵ်းပဵင်းၸႂ်ၼၼ်ႉယဝ်ႉ။
 135။ ၸဝ်ႈရႁၢၼ်း ၽူႈမီးၽုင်းယႂ်ႇတီႈၶႃႈ... ၶႃႈၼၢင်းတွပ်ႇလၢတ်ႈပၼ်ၸဝ်ႈႁဝ်း ၼင်ႇၼႆဢေႃႈ။ မိူဝ်ႈပဵၼ်ၵူၼ်းၼၼ်ႉ ၶႃႈၼၢင်းလႆႈႁဵတ်းတၢင်းလီၸိူဝ်းၼၼ်ႉမႃးဢေႃႈ။ ၵွပ်ႈၵုသူဝ်ႇၸိူဝ်းၼၼ်ႉသေ ၸင်ႇတေလႆႈမီး ဢူငဝ်းႁိူဝ်ႈႁိူင်းၼင်ႇၼႆဢေႃႈ။ ၵွပ်ႈၵုသူဝ်ႇၼၼ်ႉသေ ဢူငဝ်းၶႃႈႁဝ်းၼႆႉၵေႃႈ ႁိူဝ်ႈႁိူင်း ပိူင်းသႂ်ၵႂႃႇ ၵူႈပႃႈၵူႈၽၢႆႇၶႃႈဢေႃႈ... (လၢတ်ႈၵႂႃႇၼင်ႇၼႆယဝ်ႉ)။
 136။ ၸဝ်ႈႁဝ်းတီႈၶႃႈ ၶႃႈမႄႈဢွၵ်ႇ ဢၼ်ႁိၵ်ႈၸိုဝ်ႈဝႃႈ ဢုတ်ႉတရႃႇ ၼပ်ႉယမ်ၶုပ်ႉဝႆႈ တမ်ႈတီႈ တိၼ်မုၼ်ၶမ်းၽြႃးယူႇယဝ်ႉၼႆ ဢဝ်ၶေႃႈၵႂၢမ်းၶႃႈၼၢင်းသေ မိူဝ်းဝႆႈလဝ်ႈ တမ်ႈတီႈတိၼ် မုၼ်ၶမ်းၽြႃးသေၵမ်းတီႈၶႃႈ။ ၸဝ်ႈႁဝ်းတီႈၶႃႈ လွင်ႈဢၼ်မုၼ်ၶမ်းၽြႃး မွၵ်ႇလၢတ်ႈဝႃႈ ၶႃႈၼၢင်းၼႆႉ ပဵၼ်ၵေႃႉၽူႈ ယၼ်မၼ်ႈတီႈ သႃႇမၺ်ၺၽူဝ်ႇဢၼ်ၼိုင်ႈၼႆ ဢမ်ႇၸႂ်ႈလွင်ႈလီဢၢမ်းသင်ၶႃႈ (လၢတ်ႈၵႂႃႇ ၼင်ႇၼႆယဝ်ႉ)။
	ၼၢင်းဢုတ်ႉတရႃႇၼၼ်ႉ မုၼ်ၶမ်းၽြႃးယၢမ်ႈလၢတ်ႈဝႃႈ ပဵၼ်ၵေႃႉယၼ်မၼ်ႈတီႈ သၵႃၻႃမိၽူဝ်ႇ ၼႆယဝ်ႉ။
ဢုတ်တရႃဝိမႃၼဝတ်ထု ႁူဝ်သိပ်းသီႇ သုတ်းယဝ်ႉ။

ၽိုၼ်ဢိင်

!Main category
ပိူင်ထၢၼ်ႈ:ဝိမႃႇၼဝတ်ႉထု